32005R0941
L 159/1
JURNALUL OFÍCIAL AL UNIUNII EUROPENE
REGULAMENTUL (CE) NR. 941/2005 AL CONSILIULUI
din 30 mai 2005
de modificare a Regulamentului (CE) nr. 1868/94 de stabilire a unui regim de contingentare tarifară pentru producția de amidon din cartofi
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Articolul 2 alineatul (1) din Regulamentul (CE) nr. 1868/94 al Consiliului (2) stabilește contingentele de amidon din cartofi pentru statele membre producătoare în anii de comercializare 2002/2003, 2003/2004 și 2004/2005.
(2)
În conformitate cu articolul 3 alineatul (2) din Regulamentul (CE) nr. 1868/94, contingentul trienal se repartizează între statele membre producătoare pe baza unui raport al Comisiei către Consiliu. În această privință, ar trebui să se țină seama de evoluția recentă a politicii agricole comune și de producția din statele membre care au aderat la Comunitate la 1 mai 2004 și, în așteptarea primelor efecte asupra sectorului, să se reînnoiască pentru o perioadă de doi ani contingentele existente în anul de comercializare 2004/2005.
(3)
Statele membre producătoare ar trebui să repartizeze contingentul pe o perioadă de doi ani între toate întreprinderile producătoare de amidon din cartofi pe baza contingentelor pentru anul de comercializare 2004/2005.
(4)
Cantitățile utilizate de către întreprinderile producătoare de amidon din cartofi care depășesc subcontingentele disponibile în anul de comercializare 2004/2005 trebuie deduse pentru anul de comercializare 2005/2006, în conformitate cu articolul 6 alineatul (2) din Regulamentul (CE) nr. 1868/94.
(5)
Prin urmare, Regulamentul (CE) nr. 1868/94 ar trebui modificat în consecință.
(6)
Comitetul Economic și Social European și-a dat avizul (3),
ADOPTĂ PREZENTUL REGULAMENT:
Articolul 1
Articolele 2 și 3 din Regulamentul (CE) nr. 1868/94 se înlocuiesc cu următorul text:
„Articolul 2
(1) Statelor membre producătoare li se alocă contingente pentru producția de amidon din cartofi pentru anii de comercializare 2005/2006 și 2006/2007 în conformitate cu anexa.
(2) Fiecare stat membru producător menționat în anexă repartizează contingentul care i-a fost alocat întreprinderilor producătoare de amidon din cartofi pentru a fi utilizat în anii de comercializare 2005/2006 și 2006/2007, pe baza subcontingentelor disponibile pentru fiecare întreprindere producătoare de amidon în 2004/2005, sub rezerva aplicării paragrafului al doilea.
Subcontingentele disponibile pentru fiecare întreprindere producătoare de amidon din cartofi pentru anul de comercializare 2005/2006 se corectează pentru a lua în considerare orice cantitate utilizată în afara contingentului în cursul anului de comercializare 2004/2005, în conformitate cu articolul 6 alineatul (2).
Articolul 3
(1) Până la 30 septembrie 2006, Comisia prezintă Consiliului un raport privind alocarea contingentului în cadrul Comunității, însoțit de propuneri adecvate. Raportul ține seama de eventualele modificări ale plăților către producătorii de cartofi și de evoluția pieței amidonului din cartofi, precum și a pieței amidonului.
(2) Până la 31 decembrie 2006, Consiliul, în temeiul articolului 37 din tratat, hotărăște, pe baza raportului prevăzut la alineatul (1), asupra propunerilor corespunzătoare ale Comisiei.
(3) Până la 31 ianuarie 2007, statele membre notifică celor interesați modalitățile adoptate pentru sector.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 mai 2005.